2022.7.22.
HU
Az Európai Unió Hivatalos Lapja
L 195/1
I (Jogalkotási aktusok)
RENDELETEK AZ EURÓPAI PARLAMENT ÉS A TANÁCS (EU) 2022/1278 RENDELETE (2022. július 18.) az 508/2014/EU rendeletnek az Oroszország által Ukrajnával szemben indított agresszív háború halászati tevékenységeket érintő következményeinek enyhítésére, valamint az említett agresszív háború nyomán a halászati és akvakultúra-termékek ellátási láncában jelentkező piaci zavarok hatásainak mérséklésére irányuló egyedi intézkedések tekintetében történő módosításáról
AZ EURÓPAI PARLAMENT ÉS AZ EURÓPAI UNIÓ TANÁCSA,
tekintettel az Európai Unió működéséről szóló szerződésre és különösen 43. cikkének (2) bekezdésére és 175. cikkére, tekintettel az Európai Bizottság javaslatára, a jogalkotási aktus tervezete nemzeti parlamenteknek való megküldését követően, tekintettel az Európai Gazdasági és Szociális Bizottság véleményére (1), a Régiók Bizottságával folytatott konzultációt követően, rendes jogalkotási eljárás keretében (2), mivel: (1)
Az Oroszország által 2022. február 24. óta Ukrajnával szemben folytatott agresszív háború hatással van az uniós halászati és akvakultúra-ágazat szereplőire.
Az Oroszországból és Ukrajnából származó, a halászati és akvakultúraágazat számára kulcsfontosságú áruk kereskedelmi forgalmának fennakadása hirtelen jelleggel tovább fokozta a kulcsfontosságú inputanyagok – például az energiahordozók és a nyersanyagok – árának növekedését.
Az Ukrajna és az Unió közötti kereskedelmet a közlekedési lehetőségek hiánya is súlyosan érinti, mivel az ukrán repülőterek az orosz támadások miatt működésképtelenné váltak, és mert az ukrán kikötőkben folytatott valamennyi kereskedelmi szállítási műveletet fel kellett függeszteni.
A jelenlegi válság valószínűleg súlyos következményekkel jár majd az Oroszországból és Ukrajnából az Unióba érkező gabona- és növényiolaj-ellátásra csakúgy, mint a fehér húsú halak említett országokból behozott szállítmányaira, ami a kulcsfontosságú nyersanyagok hiányához és a haltakarmányok árának jelentős emelkedéséhez vezet.
Az uniós flotta egy része beszüntette a halászatot amiatt, hogy lehetetlen ellensúlyozni az inputköltségek növekedését – például a hirtelen megugrott energiaárakat –, valamint a halászat jövedelmezőségének csökkenése miatt.
A nyersanyaghiány és a költségnövekedések együttes hatását a tengeri élelmiszer-termelési és -feldolgozó ágazatok is megérzik.
Következésképpen a számottevő költségnövekedések miatt jelentős piaci zavar áll fenn, valamint kereskedelmi fennakadások, és e zavar, illetve fennakadások elhárításához hatékony és eredményes fellépésre van szükség.
(1) 2022. május 18-i vélemény (a Hivatalos Lapban még nem tették közzé).
(2) Az Európai Parlament 2022. július 6-i álláspontja (a Hivatalos Lapban még nem tették közzé) és a Tanács 2022. július 18-i határozata.